“CONVOCATÒRIA DE SUBVENCIONS A EMPRESES, PIMES I AUTÒNOMS DEL MUNICIPI PELS PERJUDICIS CAUSATS EN EL DESENVOLUPAMENT DE LA SEVA ACTIVITAT PROFESSIONAL PER LA PANDÈMIA DE LA COVID-19.

Primera. Objecte de la convocatòria

L’objecte d’aquestes bases és regular i fixar el conjunt de criteris i condicions, així com el procediment de concessió de subvencions a establiments comercials, empreses i autònoms amb activitat legalment establerta al municipi de Pals que, en el marc de l’estat d’alarma decretat per fer front a la COVID-19, han vist suspesa la seva activitat o bé han sofert la disminució de la facturació de com a mínim un 50% en els mesos d’abril, maig i juny de 2020 respecte del mateix període de l’any anterior, amb la finalitat de reactivar l’economia del municipi.

L’atorgament d’aquestes subvencions pretén assolir un objectiu d’interès social o utilitat pública, que no és un altre que ajudar al manteniment del teixit comercial i empresarial local i reprendre l’activitat econòmica i turística del municipi de Pals, que s’han vist alterats a conseqüència de les mesures de l’estat d’alarma que han obligat a tancar establiments, a reduir-ne l’activitat o bé adaptar-la, amb la conseqüent disminució d’ingressos que això comporta. 

Amb aquestes subvencions, es pretén contribuir a reactivar l’activitat turística del municipi, ja que és la principal font d’ingressos dels empresaris, comerciants i autònoms del municipi.

Segona. Sol·licituds

La sol·licitud es farà mitjançant la presentació telemàtica a través de la Seu Electrònica de l’Ajuntament, a través de l’enllaç que s’habilitarà a tal efecte.

La presentació de les sol·licituds comporta la plena acceptació d’aquesta convocatòria, les bases especifiques i les convocatòries corresponents per les quals es presentin i de l’acceptació de l’atorgament de la subvenció sol·licitada quan correspongui.

Així mateix, la presentació de la sol·licitud porta implícita l’autorització a l’Ajuntament per a l’obtenció de certificats d’estar al corrent de les obligacions tributàries o davant la Seguretat Social directament de l’Administració tributària o de la Tresoreria General de la Seguretat Social previ al pagament de la subvenció, llevat de manifestació expressa de la persona sol·licitant.

A la sol·licitud s’hi haurà d’adjuntar la documentació relacionada a la base 8a de les bases reguladores de la subvenció.

Tercera. Termini de presentació

El termini de presentació finalitza en el termini de 10 dies hàbils després de la seva publicació en el Butlletí Oficial de la Província de Girona.

Quarta. Crèdit pressupostari i import de les subvencions

Els ajuts objecte d’aquesta convocatòria aniran a càrrec de l’aplicació pressupostària 20 01 432 47900, amb una consignació pressupostària de 35.000,00€. La distribució econòmica es farà segons els criteris que figuren a la base 6a de les corresponents bases reguladores de la subvenció.

Cinquena. Procediment de concessió

La concessió d’aquestes subvencions correspon a l’Àrea de promoció econòmica, àrea implicada per raó de la matèria, sense perjudici de les delegacions que es considerin oportunes.

La proposta de resolució serà elaborada per una Comissió de caràcter tècnic per revisar i valorar les sol·licituds presentades segons els criteris que figuren en aquestes bases, que emetrà informe de l’avaluació efectuada i que tindrà la composició següent:

Presidència:
- Senyor Carles Pi Renart, alcalde, o regidor/a en qui delegui.
Vocals:
- Senyora Sílvia Monar i Aynier,  regidora delegada de l'Àrea de promoció econòmica 
- Senyora Rosa Pedret Morales, administrativa de l’Àrea de promoció econòmica.....
- Senyor Christian López Ibanco, secretari municipal.
- Senyora Eva Cabezas Rubio, interventora municipal.
Secretaria:
- Senyora Lídia Pera Serrat, administrativa, o funcionari/ària en qui delegui.

Sisena. Termini de resolució i notificació

La Junta de Govern Local de l'Ajuntament de Pals és  l’òrgan competent per a la resolució del procediment de concessió de les subvencions, que haurà d'emetre la corresponent resolució en el termini màxim de 2 mesos a comptar des de l'endemà de la finalització del termini de presentació de sol·licituds, la qual es notificarà individualment al sol·licitants en el termini màxim de 10 dies a comptar des de la data d'adopció de la resolució.

Setena. Requisits dels beneficiaris

Poden concórrer a aquesta convocatòria de subvencions persones físiques i jurídiques que reuneixin i acreditin els requisits especificats a les bases 5a i 6a de les corresponents bases reguladores de la subvenció.

Vuitena. Vigència.

Aquesta convocatòria entrarà en vigor a partir de la seva publicació a la BDNS i de l’extracte al BOP.

Novena. Acceptació de la convocatòria.

La presentació de les sol·licituds d’ajuts pressuposa el coneixement i l’acceptació d’aquesta convocatòria.

Desena. Obligacions dels beneficiaris

Les persones beneficiàries de la subvenció hauran de complir les condicions establertes a la base 15a de les bases reguladores de la subvenció.

Onzena. Fi de la via administrativa

L'acte de resolució de la subvenció esgota la via administrativa. 

D'acord amb el que disposen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, contra aquesta resolució podrà interposar-se recurs potestatiu de reposició davant l'Alcalde d'aquest Ajuntament, en el terme d'un mes a comptar des de l'endemà de la recepció de la notificació, o bé directament recurs contenciós administratiu davant el Jutjat del Contenciós-Administratiu de Girona, en el termini de dos mesos, a comptar des de l'endemà al de la recepció de la notificació, de conformitat amb l'article 46 de la Llei 29/1998, de 13 de juliol, de la Jurisdicció Contenciós-Administrativa.

En tot el no previst en aquesta convocatòria, s’aplicarà el previst a les bases reguladores específiques de la subvenció, publicades en el BOP de Girona núm. 181, de data 18 de setembre de 2020.”

Segon.  Sotmetre l’acord a informació pública d’acord amb l’establert a l’article 18 de la LGS, modificat per la Llei 15/2014, de 16 de setembre, de racionalització del sector públic i altres mesures de reforma administrativa i a la seu electrònica de l’Ajuntament.

Tercer. L’òrgan competent és la Junta de Govern Local en virtut de la delegació efectuada per l’Alcaldia mitjançant Decret núm. 655/2019, de 8 de juliol de 2019.

